**Fişa de cadastru**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cînd va duhni şi sila ca varza în butoaie

şi-or să se ude-n stradă batistele cu spirt,

va izbucni ca floarea speranţa din gunoaie,

vor chefui fantome domneşti în orice birt.

Dar pîn-atunci urează-ţi cîte-un rahat în stradă,

să calci de dimineaţă şi nonşalant pe el,

ca Nea Matei frizerul de tot să nu te radă,

cînd o să-i iasă dama de pică din inel.

Şi mai aruncă-n flăcări bicisnica stupoare,

ca pe o flegmă acră de malţ sau de borhot,

căci s-a răcit minunea a treia zi sub soare,

şi se întorc păgînii pe Dunăre înot.

În fond şi pîn-la urmă, mansardele sînt goale

acolo sus în cerul mai bun din cîte sînt;

dac-ai ratat răcoarea ai şansa prin spitale

să te înscrii la casă prin luare de cuvînt.

Aşează-ţi deci papucii cînd dormi ca pe o pînză,

tu, comandantul navei cu pupa-n alizeu,

se mai întîmplă şoarici să mai adormă-n brînză,

dar vine şi îi scoală cu băţul Dumnezeu.

(Din volumul “Înger fără statuie”)